“ছেলেরা ডান্ডা, মেয়েরা ঝাঁটা-বঁটি…,” SIR ক্যাম্পে বেলাগাম BJP বিধায়ক

ওয়েব ডেস্ক: নির্বাচন কমিশনের রাজ্যব্যাপী এসআইআর (SIR) প্রক্রিয়া ঘিরে ইতিমধ্যেই চড়েছে রাজ্যের রাজনৈতিক পারদ। এরই মাঝে নতুন করে বিতর্কে জড়ালেন বাঁকুড়ার (Bankura) বিজেপি (BJP) বিধায়ক নীলাদ্রি শেখর দানা (Niladri Sekhar Dana)। রবিবার বাঁকুড়া ১নং ব্লকের অন্তর্গত ঝরিয়া গ্রামে বিজেপির পক্ষ থেকে গড়ে তোলা এক এসআইআর সহায়তা কেন্দ্রে গিয়ে তিনি ছেলেদের ডান্ডা এবং মেয়েদের ঝাঁটা ও বঁটি দিয়ে ভোট কেন্দ্র আগলানোর নিদান দিলেন তিনি। এই ঘটনাকে ঘিরে শুরু হয়েছে তীব্র রাজনৈতিক তরজা।

এসআইআর সহায়তা কেন্দ্রে উপস্থিত গ্রামবাসীদের উদ্দেশ্যে বিধায়ক বলেন, “ভোটের দিনে যদি কোনও তৃণমূলের ভূত ভোট লুট করতে আসে, তাহলে ছেলেরা মোটা ডান্ডা আর মেয়েরা ঝাঁটা ও আঁশ-বঁটি নিয়ে প্রতিহত করবেন।” বিধায়কের এই মন্তব্যের পরেই রাজনীতির ময়দানে শুরু হয়েছে প্রবল বিতর্ক। পরে সংবাদমাধ্যমের মুখোমুখি হয়ে নিজের বক্তব্য থেকে সরেননি বিধায়ক নীলাদ্রি শেখর দানা।

আরও পড়ুন: ষষ্ঠ দিনে মতুয়াদের আমরণ অনশন, আরও তিনজন হাসপাতালে

তবে বিজেপি বিধায়কের এই মন্তব্যে ক্ষোভ উগরে দিয়েছে তৃণমূল কংগ্রেস। দলের বাঁকুড়া শহর সভাপতি শিবাজী ব্যানার্জী কটাক্ষ করে বলেন, “বিজেপি দলের এটাই কালচার। তাই গ্রামের মানুষকে উস্কানিমূলক কথাবার্তা বলছে। বিগত ভোটগুলিতে বিজেপি গোহারা হয়েছে। আসন্ন বিধানসভা নির্বাচনে এই বিধায়ক নীলাদ্রি শেখর দানাকে আর খুঁজে পাওয়া যাবে না। বুথে বুথে এজেন্ট দিতে পারে না তার আবার মুখের বুলি।”

রাজনৈতিক পর্যবেক্ষকরা মনে করছেন, ভোটের আগে SIR প্রক্রিয়াকে ঘিরে রাজ্যজুড়ে যে উত্তাপ ছড়িয়েছে, এই ধরনের মন্তব্য সেই আগুনে ঘি ঢালার কাজই করছে। নির্বাচন কমিশনের উদ্যোগে ভোটার তালিকা সংশোধনের কাজ এগোচ্ছে জোরকদমে, কিন্তু প্রক্রিয়া শেষ হওয়ার আগেই রাজনৈতিক তরজা কোথায় গিয়ে থামে, এখন সেটাই দেখার বিষয়।

দেখুন আরও খবর: